Dôvodová správa
k privatizácii podniku
Skúšobný ústav dopravnej a stavebnej techniky, Žilina, š.p., ul. Republiky 13, 011 23 Žilina

Dôvodom predloženia tohto materiálu na rokovanie vlády Slovenskej republiky je návrh na vydanie rozhodnutia o privatizácii podniku Skúšobný ústav dopravnej a stavebnej techniky, Žilina, š.p., ul. Republiky 13, 011 23 Žilina, priamym predajom pre nadobúdateľa: SÚDST, s. r. o., Republiky 13, 010 01 Žilina.

l. Vymedzenie privatizovaného majetku
Skúšobný ústav dopravnej a stavebnej techniky, Žilina, š. p., so sídlom Žilina, ul. Republiky 13, bol založený dňom 1. júna 1998 zakladacou listinou číslo: 132/1/98 zo dňa   27. mája 1998 vydanou Úradom pre normalizáciu, metrológiu a skúšobníctvo Slovenskej republiky podľa zákona č. 111/1990 Zb. o štátnom podniku v znení neskorších predpisov. Skúšobný ústav dopravnej a stavebnej techniky, Žilina, š.p. vznikol transformáciou štátnej hospodárskej organizácie Štátneho skúšobného ústavu dopravnej a stavebnej techniky, ktorá bola zriadená k 1. januáru 1978 Úradom pre normalizáciu a meranie v Prahe.
Skúšobný ústav dopravnej a stavebnej techniky, Žilina, š. p. bol zapísaný do obchodného registra Okresného súdu v Žiline dňa 23. 6. 1998, oddiel: Pš, vložka číslo: 10005/L.
Uznesením vlády SR číslo 694 z 30. 8. 2000 bol schválený “Audit súladu činností a financovania ústredných orgánov štátnej správy a organizácií v ich pôsobnosti”, ktorý odporučil v bode 42 (s. 80) “odštátniť skúšobne, ktoré sú v štátnom vlastníctve”. Na základe uvedeného uznesenia vlády SR zakladateľ Úrad pre normalizáciu, metrológiu a skúšobníctvo SR navrhol zaradiť Skúšobný ústav dopravnej a stavebnej techniky, Žilina, š. p. do zoznamu podnikov určených do privatizácie.
Základný privatizačný projekt bol na MSPNM SR predložený dňa 14. 12. 2001. Informácia o predložení základného privatizačného projektu bola zverejnená v dennej tlači distribuovanej celoštátne dňa 26. 4. 2002.
Štátny podnik vykonáva základný predmet činnosti v prevádzkových jednotkách nasledovne:
1.	Žilina, ul. Republiky 13 – administratívna budova
2.	Žilina – Závodie, Kvačalova 11 – skúšobná hala.
Predmetom činnosti štátneho podniku zapísaným v obchodnom registri je:
•	riešenie úloh programu rozvoja skúšobníctva, metrológie a normalizácie,
•	technické skúšky, vypracovávanie odborných posudkov a osvedčenie zhody v odboroch, pre ktoré je akreditovaný, autorizovaný alebo poverený,
•	skúšky technických, bezpečnostných, hygienických, ergonomických, enviromentálnych a ekologických vlastností výrobkov,
•	overovanie odolnosti výrobkov proti vplyvu prostredia /celistvosť a účinnosť obalov, korózne skúšky/,
•	poradenská služba v oblasti technických noriem a spracovanie ich návrhov,
•	certifikácia systémov kvality,
•	vykonávanie predprevierok systémov kvality,
•	“vývoj, predaj, inštalácia a servis vlastného programového vybavenia”,
•	činnosť autorizovanej osoby – certifikácia, posudzovanie zhody, posudzovanie činností súvisiacich s výrobou určeného výrobku, vykonávanie inšpekcie, posudzovanie určených výrobkov. Pre túto činnosť Skúšobný ústav dopravnej a stavebnej techniky, Žilina, š.p. používa označenie “ Autorizovaná osoba SKTC 103”.

Ekonomická charakteristika vstupného subjektu k 31.12. 2000:

Počet pracovníkov (prep. stav)
z toho: THP pracovníci
Výkony a mimoriadne výnosy (tis. Sk)
Náklady (tis. Sk)
Zisk (tis. Sk)
Export spolu (tis. Sk)
Miera odpísania HIM (%)
     z toho  budovy
     z toho stroje a zariadenia

30
19
14 010
18 076
-4 066
650
50,9
10,6
84,8

Údaje o rozsahu a štruktúre majetku podľa účtovníctva k 31.12. 2000 v tis. Sk:

Aktíva spolu      
    v tom: stále aktíva
               z toho - pozemky  
                          - budovy a stavby   
                          - stroje a zariadenia           
               obežné aktíva         
               ostatné aktíva 
               ostatné aktíva nezachytené v súvahe
Záväzky privatizované spolu
    v tom: cudzie zdroje
               z toho – rezervy
                         - záväzky 
                         - bankové úvery a výpomoci
              ostatné pasíva – prechodné účty pasív 
Čistý majetok, ktorý prechádza na FNM SR

22 590
16 044
1 572
11 650
2 625
6 113
215
218
5 581
4 820
0
4 820
0
761
17 009

Hodnota pozemkov s celkovou rozlohou 3 128 m^2 zastavanej plochy je 1 720 tis. Sk po ocenení v zmysle vyhlášky MF SR č. 465/1991 Zb. v znení neskorších predpisov.

2. Návrhy privatizačných projektov a podnetov
Do privatizácie podľa základného privatizačného projektu vstupuje celý subjekt s 1 samostatne privatizovanou výstupnou jednotkou.

Úrad pre normalizáciu, metrológiu a skúšobníctvo Slovenskej republiky vo svojom stanovisku k.č.: 625/900/2002 zo dňa 25. 2. 2002 uvádza:
1.	podnik privatizovať cestou predaja majetku podniku bez predchádzajúcej transformácie na obchodnú spoločnosť v zmysle obchodného zákonníka a následného predaja akcií resp. obchodných podielov,
2.	podnik privatizovať cestou priameho predaja vopred určenému záujemcovi tak ako je spracovaný privatizačný projekt,
3.	zaviazať nadobúdateľa na dobu 5 až 10 rokov zabezpečiť spôsobilosť podniku na výkon činností v oblasti skúšobníctva minimálne v rozsahu podľa autorizácií, oprávnení a poverení v čase privatizácie,
4.	pri výbere kupujúceho v prípade verejnej súťaže, ak je nevyhnutná, uprednostniť manažment podniku, ktorý týmto deklaruje svoj záujem o privatizáciu podniku – management buy-out,
5.	pri stanovovaní predajnej ceny brať na zreteľ nevyhnutnosť rozvojových investícií potrebných na zabezpečenie riadneho chodu podniku pri predpokladanom postupnom znižovaní objemu výkonov v skúšobníctve najmä z dôvodu už realizovaných alebo pripravovaných legislatívnych zmien ako dôsledku približovacieho procesu k EÚ.
V liste číslo: 323/100/2002 zo dňa 1. júla 2002 Úrad pre normalizáciu, metrológiu a skúšobníctvo SR ďalej navrhuje nasledovné podmienky privatizácie Skúšobného ústavu dopravnej a stavebnej techniky, Žilina, š.p.:
1.	nadobúdateľ musí zabezpečiť, aby privatizovaný subjekt spĺňal podmienky notifikovaného orgánu;
2.	nadobúdateľ musí zabezpečiť, aby privatizovaný subjekt spĺňal podmienky akreditácie na tie nariadenia vlády SR, ktoré sa dotýkajú predmetu jeho činnosti a spĺňal podmienky autorizácie podľa zákona č. 264/1999 Z. z., (t. j. NV č. 391/1999 Z. z., 392/1999 Z. z., 393/1999 Z. z., 400/1999 Z. z., 219/2001 Z. z., 474/2001 Z. z., 29/2001 Z. z.). Tieto podmienky by mali byť udržiavané po dobu najmenej 10 rokov;
3.	nadobúdateľ musí zabezpečiť účasť privatizovaného subjektu na normotvornej činnosti, či už v oblasti právnych noriem alebo slovenských technických noriem;
4.	nadobúdateľ musí zabezpečiť udržanie zamestnanosti na úrovni stavu ku dňu prevodu po dobu 5 rokov;
5.	nadobúdateľ musí zabezpečiť zastúpenie v medzinárodných organizáciách najmenej na úrovni ku dňu prevodu po dobu 3 rokov.

Protimonopolný úrad Slovenskej republiky vo svojom stanovisku č. 5296/PMÚ SR/2001 zo dňa 12. 12. 2001 z pohľadu ochrany hospodárskej súťaže nemá pripomienky k privatizácii štátneho podniku Skúšobný ústav dopravnej a stavebnej techniky, Žilina, š. p.    s navrhovanou metódou priameho predaja majetku vopred určenému záujemcovi.

3. Konkurenčné privatizačné projekty a podnety
Na privatizáciu podniku Skúšobný ústav dopravnej a stavebnej techniky, Žilina, š. p. boli podané nasledovné podnety:
1.	SÚDST, s.r.o., Ing. Marián Štúň – konateľ, ul. Republiky 13, 011 23 Žilina. Záujem o privatizáciu  Skúšobného ústavu dopravnej a stavebnej techniky, Žilina, š.p.
MSPNM SR  3. 5. 2002.
2.	DENISART – UNI, s. r. o., Jozef Krška – konateľ, Hodžova 1502/22, 911 01 Trenčín. Záujem na privatizáciu  Skúšobného ústavu dopravnej a stavebnej techniky, Žilina, š.p.
MSPNM SR  9. 7. 2002
Trhové ohodnotenie majetku organizácie a stanovenie objektivizovanej hodnoty pre účely privatizácie podniku bolo predložené a je vypracované znaleckou organizáciou CHEMAT ING spol. s r.o., Drieňová 24, 826 03 Bratislava. Trhová hodnota majetku podniku Skúšobný ústav dopravnej a stavebnej techniky, Žilina, š. p., vyjadrená substančnou hodnotou je vyčíslená vo výške 22 476 tis. Sk a výnosovou hodnotou vo výške 8 014 tis. Sk. Bilančné ocenenie majetku privatizovaného subjektu predstavuje 17 009 tis. Sk.

4. Postup posudzovania privatizačného projektu
Základný privatizačný projekt bol predložený na MSPNM SR Úradom pre normalizáciu, metrológiu a skúšobníctvo SR dňa 14. 12. 2001 a je spracovaný v súlade so stanoviskom zakladateľa. Na MSPNM SR bol prerokovaný v pracovnej komisii dňa            13. 6. 2002 s odporúčaním privatizovať majetok podniku priamym predajom záujemcovi, ktorý bude vybraný vo výberovom konaní.
MSPNM SR listami zo dňa 22. 7. 2002 oslovilo známych záujemcov o privatizovaný majetok so žiadosťou o doplnenie svojich podnetov v termíne do 9. 8. 2002. V stanovenom termíne predložil dodatok 1 záujemca:
SÚDST, s. r. o., Republiky 13, 010 01 Žilina.
Odborná komisia pre výber nadobúdateľa privatizovaného majetku, zriadená ministerkou pre správu a privatizáciu národného majetku, posúdila predložený návrh na svojom rokovaní dňa 9. 8. 2002 a odporučila ako budúceho nadobúdateľa privatizovaného majetku podniku spoločnosť SÚDST, s. r. o., Republiky 13, 010 01 Žilina.
Pri svojom odporúčaní vychádzala komisia z nasledovných skutočností:
Spoločnosť SÚDST, s. r. o., Republiky 13, 010 01 Žilina ako jediný záujemca o privatizovaný majetok podniku Skúšobný ústav dopravnej a stavebnej techniky, Žilina, š. p., ul. Republiky 13, 011 23 Žilina, splnila všetky podmienky výberového konania. Za nadobudnutie predmetného majetku navrhla kúpnu cenu vo výške 5 mil. Sk s jednorazovou platbou v hotovosti v termíne do 30 dní od uzavretia kúpnej zmluvy s FNM SR. Pri posudzovaní návrhu kúpnej ceny komisia vzala do úvahy záväzok spoločnosti investovať do nadobudnutého majetku privatizovaného subjektu v priebehu piatich rokov finančné prostriedky v objeme minimálne 9 mil. Sk so splátkami v prijateľnom časovom harmonograme, ktoré sú nevyhnutné predovšetkým na zabezpečenie primeranej prístrojovej vybavenosti.
Spoločnosť predložila reálny podnikateľský zámer, ktorý je spracovaný so znalosťou problematiky a je založený na prevzatí všetkých doterajších činností podniku Skúšobný ústav dopravnej a stavebnej techniky, Žilina, š.p. a na ich rozvoji v zmysle stanoviska zakladateľa. Spoločníkmi sú odborníci, ktorí sú súčasťou manažmentu privatizovaného podniku a sú zárukou naplnenia cieľov podnikateľského zámeru. Všetky tieto skutočnosti boli rozhodujúcimi pri výbere a odporúčaní budúceho nadobúdateľa predmetného podniku.

Z á v e r

Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii podniku Skúšobný ústav dopravnej a stavebnej techniky, Žilina, š.p., ul. Republiky 13, 011 23 Žilina, priamym predajom spoločnosti SÚDST, s. r. o., Republiky 13, 010 01 Žilina.